Taawanguq yuuk aatghha Nicodemus,
Pharisee Jews‑et igleghutistengat.
Unugyagu Jesus‑mun aglaghluni pikaa,
“Rabbi,
whangkuta liisimakamken apeghtughistenguuten kayagtekaa Kiyaghneghem.
Kina alngunak allaaghlluwhaghtinaanghituq elpetun tawaten wetkuqun Kiyaghneq ellnganiskan.”
Jesus‑em pikaa,
“Ipa ungipaatamken,
kitum alngunak esghaghnaanghitaa Ataneghpagullgha Kiyaghneghem wetkuqun allgenqigtekumi.”
Nicodemus‑em aaptekaa,
“Natenꞌngam anglikaq yuuk allgenqiglleqa?
Ipapestaaq iteghnaanghituq naami qantagkenun allgenqiggnaluni.”
Jesus‑em kiimsiqaa,
“Ipa piimken,
kina alngunak iteghnaanghituq Ataneghpagullghanun Kiyaghneghem wetkuqun allgenqigtekumi meghqunllu,
Taghneghagnekunllu.
Tamaana kemegkun allgeqaq kemguuq,
iwernga tamaana taghneghagnekun allgeqaq taghneghaaquq.
Saghiighayugpenang qayughllak ungipaaskemken,
‘Elpesi allgenqigsaghqapestaaghuusi.’
Anuqa naken alngunak piiquq,
nagataqan sulugtallgha,
iwernga nallukngwaaghan naken piiqutangallu naveklu piiqutanga.
Tawateghpigaq ayuquq tamaghhaghmi allgelghii Taghneghagnekun.”
Nicodemus‑em aaptekaa,
“Natenꞌngam taana piyaghqaawa?”
Jesus‑em kiimsiqaa,
“Elpek apeghtughistelgaghlluten Israel‑eghmiinun,
paninang nalluksiguu taana?
Ipa piimken,
akuzitkaqaghput liisimakegkaghput,
aapghaqaghput esghaqaghput,
paninang nalighhiinaghpesi ugpeqigataa ungipaghput.
Aapghaqanka elpesinun nunam pingi iwernga ugpeqigataghpesinga,
natenꞌngam ugpeqelleqesteki aapqumki qilagem pingi?
Kina alngunak mayiigatuq qilagmun iwerngaqun Ighnegha Yugem ukikaq qilagmeng.”
Kilgaani katam Moses‑em napaghtellghatun napaqakun bronze‑a nemeghyaq,
tawateghpigaq Ighnegha Yugem napaghsaghqaalghii.
Enkaam kina alngunak ugpeqilghii ellnganeng kenlengilngughmeng unguvallelgullequq.
Kiyaghneghem piniqepigtutmineng nunam yuga tuunegkaa kezemaghhaq Ighneni.
Ighnegha kitum alngunak ugpeqegkumigu tuqunaanghituq,
iwernga allgeghlleqaa kenlengilnguq unguvalleq.
Kiyaghneghem kayagsimangitaa Ighneni nunamun aghyuughisqelluku nunam yuganeng,
kayagtekaqaa yugulighistenguluku yugnun.
Kina alngunak ugpeqilghii Ighneghmeng aghyuullengnaanghituq.
Kina alngunak ugpeqinghilnguq nanqigtengngwaaqaaguq aghyuughyaghqaaluni,
qayughllak ugpeqenghilkanga kezemaghhaq Ighnegha Kiyaghneghem.
Esgha una apallaa Kiyaghneghem aghyuughisighqaa yugnun:
nighuk tagikaayaghngaan nunamun,
yuget piniqataghaqaat mamlek nighugmeng qayughllak seghletun piiqelghiit.
Kitum alngunak seghletun pikayugem ugumikaa nighuk,
enkaam taginaanghituq nighugmun seghletun pilleni esghaghnayukatki.
Iwernga kina alngunak ipapighqelluni pikayuk tagiyaghqaaguq nighugmun,
esghiisqelluku qepghaqani Kiyaghneghem piyukellghakun ayuqelghii.